
Megszakított folytonosság – Závada Pál Jadviga párnája című regényének narrációs modellje

Pályamunkámban Závada Pál Jadviga párnája című regényének narrációs modelljét vizsgálom. Dolgozatommal arra szeretnék rávilágítani, hogy a mű számos pontján megszakad a befogadás vagy a szövegfolyam folytonossága – ezen irányelvre felfűzve tanulmányozom a regény prózapoétikai eljárásait: a naplóformát, a fikcióhoz tartozó megírtságot (valamint kézzel írottságot) és a három elbeszélő szólamának részletes elemzésén keresztül a nézőpontjátékot, illetve a polifóniát. A kontinuitás felfüggesztésére az alkotás több szintjéről hozok példákat, például a tipográfia, a gondolati linearitás és a nyelvezet felől.
E mozzanat markáns jelenléte apropót nyújt arra, hogy a filmművészet felől is tanulmányozzam a szöveget, hiszen a mozgóképek egyik technikai eljárásának, a vágásnak alapvető komponense a folyamatosság és a megszakítottság. Célom, hogy elszakadjak a magyar irodalmi kánonban használt filmszerűség fogalmának hagyományos, többek között Mándy Iván és Mészöly Miklós kapcsán tárgyalt jelentésétől, és pusztán leíró jellegű, formanyelvi alapokon nyugvó analógiát vázoljak fel, mely elsősorban a naplószövegek elrendezését érinti. Egyúttal rá kívánok mutatni arra, hogy ez a fajta filmszerűség nem áll kapcsolatban a szépirodalmi alkotások adaptálhatóságának kérdésével – feltevésem igazolása végett röviden megvizsgálom a Jadviga párnája 2000-es filmváltozatát, melyet Deák Krisztina rendezett.
Kutatáson legújszerűbb eredménye az intertextuális kapcsolat Závada regénye és Ottlik Géza Iskola a határonja között, melyet idáig az előbbi művel foglalkozó szakirodalom és a recepció figyelmen kívül hagyott. Az alkotások narrációs modellje és egyes prózapoétikai eljárásai számos aspektusban mutatnak hasonlóságot, többek között a nézőpontjátékban, a talált kéziratok fikciójában, Misu és Bébé elbeszélői funkcióban tanúsított szerkesztői, válogatói és értelmezői magatartásában, továbbá a filmszerűség hordozásában. Tanulmányom szempontjából a legfontosabb találkozási pont a folytonosság megszakadásának gyakori megjelenése mindkét szövegben.



